Østmarka friluftslivsområde

Østmarka friluftslivsområde er et friluftslivsområde i Oslo og Nordre Follo som ble opprettet 10. november 2023 med hjemmel i markaloven. Opprettelsen skjedde i samband med opprettelsen av Østmarka nasjonalpark. Omfang Friluftslivsområdet ligger vest og nord for nasjonalparken, og strekker seg fra Lutvann i nord og til et punkt like nord for Fjell ved Bindingsvannet i sør. Ved opprettelsen ble 1,1 km2 av Spinneren friluftslivsområde og hele Hauktjern friluftslivsområde innlemmet, og disse opphørte dermed som selvstendige verneområder. Den øvrige del av Spinneren friluftsområde ble innlemmet i nasjonalparken. Friluftslivsområdet utgjør 16,89 km2, hvorav 15,98 km2 er skog. Av dette er 15,64 km2 produktiv skog. Nytt vern omfatter 14,37 km2. Formålet med friluftslivsområdet Formålet med friluftsområdet er ifølge verneforskriften å bevare et mye brukt friluftslivsområde uten større inngrep og tilrettelegging. Det ble vurdert å ha særlige kvaliteter for friluftslivet som følge av verdier i naturopplevelsen. Området verner et sammenhengende og mangfoldig skogsområde i lavlandet i Sørøst-Norge med stor variasjon i skogstruktur, topografi og landskapsrom, og med forekomster av gammel skog uten nyere skogbruksinngrep. Friluftsområdet er et rikt og variert landskap, og inneholder natur- og kulturmiljø med kulturminner. Endelig har friluftslivsområdet særlig betydning for idrett. Det er i friluftsområdet blant annet inntegnet en lengre terrengsykkelrute. Referanser